[image: image1.png]


[image: image2.png]



ΕΛΛΗΝΙΚΗ ΔΗΜΟΚΡΑΤΙΑ
ΔΗΜΟΣ ΘΗΒΑΙΩΝ

Γραφείο Τύπου
Ταχ. Δ/νση: Κώστα Κουρκούτη 3
Ταχ.Κώδικας: 32 200
Τηλ: 2262 -3-50652
Εmail: dimosthivas@thiva.gr
Site: www.thiva.gr                                                                         Θήβα, 26/10/2026 
ΔΕΛΤΙΟ ΤΥΠΟΥ
Σε κλίμα συγκίνησης το μνημόσυνο για τα θύματα του Ολοκαυτώματος Δομβραίνας – Θίσβης – Χωστίων
    Σε κλίμα συγκίνησης διεξήχθη εχθές Κυριακή, 25 Οκτωβρίου 2026 η Ημέρα Μνήμης προς τιμήν των τραγικών θυμάτων του Ολοκαυτώματος των χωριών Δομβραίνας – Θίσβης – Χωστίων από τα ναζιστικά στρατεύματα της Κατοχής, τον Αύγουστο του 1943. 

    Μια ημέρα που έκανε θεσμό ο Δήμος Θηβαίων, πραγματοποιήθηκε φέτος στη Δομβραίνα με επιμνημόσυνη δέηση υπέρ των μαρτυρικώς πεσόντων, την οποία ακολούθησε κατάθεση στεφάνων στο Ηρώον πλησίον του Ιερού Ναού Αγίου Νικολάου Δομβραίνας. 
   Πλήθος επίσημων προσκεκλημένων αλλά και κατοίκων της περιοχής ενέσκηψαν και φέτος στη μαρτυρική θυσία των προγόνων μας υπέρ της ελευθερίας και της ανθρώπινης αξιοπρέπειας και κατά της κτηνωδίας του φασισμού – καθώς μετά το «Προσκλητήριο Νεκρών» ενώπιον του Ηρώου ακολούθησε ενός λεπτού σιγή και ανάκρουση του Εθνικού Ύμνου. 

   Κατάθεση στεφάνων έκανε ο Δήμαρχος Θηβαίων, Γιώργος Αναστασίου, οι Βουλευτές του Νομού Βοιωτίας Κτιστάκης, Πούλου και Μουλκιώτης, ο Αντιπεριφερειάρχης Περιφερειακής Ενότητας Βοιωτίας, Γιώργος Ντασιώτης ο οποίος εκπροσώπησε την Περιφέρεια, ο Πρόεδρος Δομβραίνας, Κώστας Μπούγιας ως εκπρόσωπος των τριών μαρτυρικών χωριών, ο Δήμαρχος του μαρτυρικού Διστόμου Ιωάννης Σταθάς, ο Ταξίαρχος Γεώργιος Νέλλας, και τέλος η προσκεκλημένη μας Αλεξάνδρα Σάντα,  μέλος της Γραμματείας του εθνικού Συμβουλίου Διεκδίκησης Πολεμικών Οφειλών.
   Στη συνέχεια μεταφερθήκαμε στο Πνευματικό Κέντρος Δομβραίνας όπου απηύθυναν χαιρετισμό ο Δήμαρχος Θηβαίων Γιώργος Αναστασίου, ο Πρόεδρος Θίσβης Χαράλαμπος Καραμπογιάς, ο Πρόεδρος Χωστίων Σεραφείμ Δέδες, ο Δήμαρχος Διστόμου, Αράχωβας, Αντίκυρας και Αντιπρόεδρος Δικτύου Μαρτυρικών πόλεων και χωριών &  μέλος του Εθνικού Συμβουλίου Διεκδίκησης Πολεμικών Οφειλών, Ιωάννης Σταθάς αλλά και ο Γεώργιος Μαστροδήμος , συγγραφέας του βιβλίου «Φύγετε γιατί έρχονται…» 

   Επίσης στην εκδήλωση παρευρέθηκαν η Αντιπεριφερειάρχης Πολιτισμού – Τουρισμού Φανή Παπαθωμά, ο Αντιπεριφερειάρχης για θέματα εξυπηρέτησης του Πολίτη, Κώστας Μπακομήτρος, οι Αντιδήμαρχοι Δήμου Θηβαίων Αναστάσιος Καμούτσης και Νίκος Κοβάνης,ο Δημοτικός Σύμβουλος Κώστας Βενιζέλος , ο Γενικός Γραμματέας του Δήμου Θηβαίων Γιώργος Παπασπύρου καθώς και ο εκπρόσωπος του Λιμενικού Θοδωρής Γιαννακόπουλος. 
   Ακολούθησε ομιλία από την κ. Αλεξάνδρα Σάντα – μέλος της Γραμματείας του εθνικού Συμβουλίου Διεκδίκησης Πολεμικών Οφειλών (κόρη του Απόστολου Σάντα) κατά την οποία κατέθεσε εύψυχα την παράκληση προς τις νέες γενιές, τους δασκάλους και τους γονείς να μην εφησυχάζουν και να αγρυπνούν απέναντι σε φαινόμενα φασισμού της σύγχρονης πραγματικότητας ώστε να μην ξαναζήσει καμία κοινωνία τις τραγικές συνέπειες αυτής της δηλητηριώδους συνθήκης. 
   Ο Δήμαρχος Θηβαίων  Γιώργος Αναστασίου κατά τον χαιρετισμό του σημείωσε ότι «    Κλείνοντας το γόνυ μπροστά στο Μνημείο των Πεσόντων, δίνουμε σήμερα μια ιερή υπόσχεση: θα παραμείνουμε σε εγρήγορση. Θα συνεχίσουμε να τιμούμε τους ήρωές μας κρατώντας την ιστορική αλήθεια ως ισχυρό όπλο ενάντια στη λήθη και τον φασισμό. Το αντιφασιστικό σύνθημα «ΠΟΤΕ ΞΑΝΑ» να γίνεται πράξη κάθε μέρα.» 
   Την εκδήλωση παρουσίασε και συντόνισε ο Δημοσιογράφος και Πρόεδρος της Δομβραίνας κ. Κώστας Μπούγιας.  
